EU ໃຫ້ຄຳສັນຍາ ທີ່ຈະຊ່ອຍເຫຼືອ ຢູເຄຣນ ໃຫ້ໄດ້ຮັບເງິນກູ້ ຈາກ IMF (ສະໄລດ໌)
ທູດພິເສດຂອງ ອີຢູ ກ່າວວ່າ ສະຫະພາບຢູໂຣບ ຕຽມພ້ອມທີ່ ຈະໃຫ້ການຊ່ອຍເຫຼືອ ແກ່ຢູເຄຣນ ເພື່ອໃຫ້ໄດ້ຮັບເງິນກູ້ຢືມຈາກ ກອງທຶນສາກົນ.
ທູດພິເສດທີ່ສຳຄັນທ່ານນຶ່ງຂອງສະຫະພາບຢູໂຣບ ກ່າວວ່າ ກຸ່ມການຄ້າທີ່ມີ 28 ປະເທດເປັນສະມາຊິກຕຽມພ້ອມທີ່ຈະໃຫ້ ການຊ່ອຍເຫຼືອດ້ານການເງິນແກ່ຢູເຄຣນ ຖ້າຫາກລັດຖະບານ ກຸງ Kiev ຕົກລົງທີ່ຈະລົງນາມໃນຂໍ້ຕົກລົງຮ່ວມມືທາງດ້ານ ການຄ້າກັບສະຫະພາບຢູໂຣບ ທີ່ຢູເຄຣນບໍ່ຍອມລົງນາມໃນ ຂໍ້ຕົກລົງດັ່ງກ່າວໃນເດືອນແລ້ວນີ້ ທ່ານ Stefan Fuele ຫົວໜ້າຂະຫຍາຍການຄ້າຂອງສະຫະ ພາບຢູໂຣບ ໃນຂະນະທີ່ກ່າວຖ້ອຍຖະແຫຼງຢູ່ໃນກຸງBrussels ໃນວັນພະຫັດມື້ວານນີ້ເວົ້າວ່າ ທາງສະຫະພາບຢູໂຣບຈະໃຫ້ ການຊ່ອຍເຫຼືອ ທີ່ຮວມທັງຊ່ອຍລັດຖະບານກຸງ Kiev ທີ່ຂາດ ເງິນສົດທຳການໃນການເຈລະຈາເພື່ອກູ້ຢືມເງິນຈາກກອງທຶນສາກົນຫຼື IMF ນັ້ນ ທ່ານ Fuele ບໍ່ໄດ້ໃຫ້ລາຍລະອຽດ ຫຼືກຳນົດເວລາໃດໆສຳລັບການໃຫ້ການຊ່ອຍເຫຼືອດັ່ງ ກ່າວ ແຕ່ມີລາຍງານແຈ້ງໃຫ້ຊາບຢ່າງກວ້າງຂວາງວ່າ ລັດຖະບານກຸງ Kiev ຕ້ອງການເງິນ ຈຳນວນຫຼາຍກວ່າ 20 ຕື້ດອນລາເພື່ອຮັບມືໃນທັນທີສຳລັບໃຊ້ໜີ້ຕ່າງປະເທດ ຮວມທັງໃຊ້ ຈ່າຍໜີ້ຄ່າແກສທຳມະຊາດໃຫ້ກຸງມົສກູ ນໍາ ໃນວັນພຸດມື້ກ່ອນນີ້ ທ່ານ Mykola Azarov ນາຍົກລັດຖະມຸນຕີຢູເຄຣນໃຫ້ໂຕເລກວ່າ ຕ້ອງການເງິນຈຳນວນ 27 ພັນ 500 ລ້ານດອນລາ ທ່ານ Fuele ແລະທ່ານນາງ Catherine Ashton ຫົວໜ້າວາງນະໂຍບາຍຕ່າງປະເທດຂອງສະຫະພາບຢູໂຣບ ໄດ້ພົບປະກັບຄະນະຜູ້ແທນທີ່ສຳຄັນຂອງຢູເຄຣນຈຸນຶ່ງໃນຂະນະທີ່ການ ຊຸມນຸມປະທ້ວງຍັງດຳເນີນສືບຕໍ່ໄປໃນກຸງ Kiev ຄັດຄ້ານຕໍ່ການຕັດສິນໃຈຂອງປະທານາທິບໍ ດີ Viktor Yanukovych ທີ່ບໍ່ລົງນາມໃນຂໍ້ຕົກລົງການຄ້າກັບສະຫະພາບຢູໂຣບ ໂດຍໄດ້ ເລືອກເອົາການສົ່ງເສີມສາຍພົວພັນທາງດ້ານເສດຖະກິດໃຫ້ແໜ້ນແຟ້ນຍິ່ງຂຶ້ນກັບຣັດເຊຍ ນັ້ນແທນ ມາຮອດຕອນແລງວັນພະຫັດວານນີ້ ມີລາຍງານວ່າ ພວກຊຸມນຸມປະທ້ວງໃນໃຈກາງກຸງ Kiev ໄດ້ເລີ້ມຕັ້ງສິ່ງກີດກັນຄືນ ທີ່ຕຳຫຼວດໄດ້ທັບມ້າງລົງ ໃນຕົ້ນສັບປະດານີ້